Ananda voltooi in 1984 haar HOD Huishoudkunde aan die Universiteit van Kaapstad en op Januarie 1985 beklee sy haar eerste pos as onderwyseres by Hoërskool Buren, Ysterplaat. Sy was verbonde aan hierdie skool tot Junie 2003, waarna sy vir ongeveer twee jaar 'n Kindertuinopvoeder by 'n Engelse skool in Taiwan was. Sy was die koördineerder van die jaarlikse opvoering en het ook Engels onderrig vir studente by die Joy English School waar haar Internasionale"Teaching English as a Foreign Language" Sertifikaat, handig te pas gekom het.
Sedert April 2005 is sy verbonde aan Hoërskool Jan van Riebeeck. Sy het die eerste paar jaar Gasvryheidstudies onderrig, maar is tans die vakhoof van Toerisme. In 2017 behaal haar matriekklas die derde plek uit 50 skole vir die beste punte in Toerisme. Sy is ook die vakhoof.
Ruvan het Menslike Bewegingskunde aan die Universiteit van Pretoria studeer en daarna 'n NOS voltooi. In sy finale jaar ontmoet hy sy lewensmaat wie die Kaap wou kom verken. Hy hou nou gelukkig skool by Hoërskool Jan van Riebeeck en bied liggaamlike opvoeding, 'n groot passie vir hom, aan, rig sportspanne af en is ook die Sportbestuurder van die skool.
Na 25 jaar as senior Geografie-onderwyser en sporthoof van Hoërskool Vryburg, verruil Sampie die Noordwes Provinsie vir die Kaap. Hy matrikuleer in Ladybrand waarna hy aan die Universiteite van die Vrystaat studeer. Hy voltooi sy weermagopleiding in Grahamstad en is vir die afgelope 30 jaar 'n onderwyser. Alhoewel hy nou 'n Kapenaar is, bly hy steeds 'n trotse Cheetah-ondersteuner.
Jean se tersiêre opleiding begin by die Universiteit Stellenbosch en hy behaal 'n Baccalaureusgraad in Skone Kunste sowel as Engels Letterkunde. Na afloop van sy graad studeer hy ook 'n Nagraadse Sertifikaat in Onderwys aan die Universiteit van Kaapstad.
Na twee jaar in die advertensiebedryf, het Jean sy lewe in die Kaap verruil vir die Japanese platteland waar hy sy vaardighede verder ontwikkel het sowel as sy belangstelling in die onderwys gekoester het.
Huntie begin sy onderwysloopbaan by Hoërskool Kuruman, waarna hy ook skoolgee by Cillie-Muir College. Hy verlaat egter die onderwys en werk vir 10 jaar as Besturende Direkteur van Granotech EC. Die besigheid sluit egter en hy begin werk gevolglik in 2011 by Hoërskool Jan van Riebeeck as onderwyser in Ingenieursgrafika en -Ontwerp.
Al het sy dit nie altyd geweet nie, was Ezanda bestem vir die onderwys. Met haar pa en talle ooms en tannies in die onderwys, was dit onafwendbaar dat hul belewenisse onbewustelik 'n indruk by haar gelaat het. Toe sy op universiteit te Potchefstroom besef dat sy nie werklik 'n prokureur wou wees nie en ook nie slegs met syfers in 'n kantoor wou werk nie, het sy besluit om na haar BCom Rekeningkunde en Regte graadstudie 'n onderwyssertifikaat en 'n Honneursgraad in onderwys te voltooi. Sy het begin skoolgee by die skool waar haar oupa skoolgegaan het, waar haar pa voorheen 'n onderwyser was en waar Joe Black skoolgegaan, het voordat sy 'n aantal onvergeetlike jare by Afrikaans Hoër Meisieskool in Pretoria vir graad 10 en 11 meisies Rekeningkunde geleer het. Toe haar man na Kaapstad verplaas is, was sy gelukkig genoeg om 'n onderwyspos by Hoërskool Jan van Riebeeck te kry waar sy haar passie verder kan uitleef. Haar lewe word verder verryk deur haar man en twee kinders.
Danksy 'n inspirerende Fisiese Wetenskappe onderwyseres in Graad 10 ontwikkel Milandré 'n passie vir Wetenskap. Die gevolg daarvan is 'n BSc-graad aan die Universiteit van Stellenbosch. Na 3 jaar van harde werk, min slaap en baie koffie behaal sy haar graad in Polimeerwetenskap. Sy het egter 'n behoefte om haar passie en kennis met ander te deel en skryf dus in vir die Nagraadse Onderwys Sertifikaat wat sy in 2012 Cum Laude behaal. Op 'n sonnige Maandagoggend in Januarie 2013 meld sy aan vir haar eerste dag as onderwyseres by die Hoërskool J.G. Meiring in die Noordelike Voorstede. Sy besluit egter om haar vlerke te sprei en begin in Januarie 2015 by Hoërskool Jan van Riebeeck werk.
Nicky is 'n plattelandse Oos-Kapenaar wat verplant het na die Wes-Kaap omdat sy graag 'n Matie wou wees. Buiten die vier jaar by Baker Tilly Greenwoods, waar sy haar "articles" voltooi het, het sy by 'n paar interessante plekke gewerk wat onder meer die vervaardiging- en verkoop van "highlighting foils" insluit. Ek het die voorreg gehad om vir amper twee dekades verbonde te wees aan United Interiors, 'n "shopfitting"maatskappy en dink nou nog wanneer ek by 'n groot klerewinkel instap: " We built this – we made it happen".
Sy beskou skoolrekeningkunde is 'n heerlike nuwe ervaring en uitdaging en sien uit om dit onder die knie te kry en by te dra tot Hoërskool Jan van Riebeeck se suksesvolle toekoms.